Sir John Robinson (1839 – 1903) was 'n Eerste Minister van Natal. Hy is in 1839 in Engeland gebore. Hy arriveer in 1850 saam met sy gesin in Natal en in 1852 help hy sy vader met die stigting van die Natal Mercury – deesdae die The Mercury. Hy doen vir die grootste gedeelte van sy lewe joernalistiese werk in Natal asook elders. Hy tree tot die plaaslike politiek toe en kom gou op die voorgrond. Hy word verkies tot die Wetgewende Raad en dien as afgevaardigde na verskeie Koloniale konferensies. Hy beywer hom jare lank vir die toekenning van Verantwoordelike Regering aan die Kolonie. Toe dit in 1893 verkry word, is hy aangestel as Premier en beklee die amp tot 1897. Hy is op 4 Desember 1903 in Durban oorlede.